b'\n_START_ARTICLE_\nStandby Force High Readiness Brigade\n_START_SECTION_\nZgodovina\n_START_PARAGRAPH_\nLeta 1994 je Danska pri\xc4\x8dela predstavljati idejo, da bi v okviru Organizacije zdru\xc5\xbeenih narodov ustanovili ve\xc4\x8d enot brigadne velikosti, ki bi jih sestavljale manj\xc5\xa1e enote dr\xc5\xbeav \xc4\x8dlanic OZN, ki bi bile enakovredno izurjene, opremljene, oboro\xc5\xbeene in zmo\xc5\xbene sodelovati med seboj; le-te brigade bi bile po aktiviranju pod poveljstvom Varnostnega sveta OZN in bi delovale na kriznih \xc5\xbeari\xc5\xa1\xc4\x8dih v okviru mednarodne mirovne operacije._NEWLINE_Naslednje leto so se tej ponudi pridru\xc5\xbeile Argentina, Avstrija, \xc4\x8ce\xc5\xa1ka, Irska, Kanada, Nizozemska, Norve\xc5\xa1ka, Nova Zelandija, Poljska in \xc5\xa0vedska. Leta 1996 so te dr\xc5\xbeave ustanovile delovno skupino, ki je pripravila potrebne pravne in tehni\xc4\x8dne dokumente._NEWLINE_15. decembra istega leta je brigada za\xc4\x8dela tudi uradno delovati; ve\xc4\x8dina \xc4\x8dlanic pobude je podpisala dokumente o sodelovanju. Leta 1997 je takratni generalni sekretar OZN Kofi Annan uradno oznanil delovanje Na\xc4\x8drtovalnega oddelka._NEWLINE_Leta 1999 je SHIRBRIG oznanila, da je dosegla operativni status in da lahko pri\xc4\x8dne delovati v mirovnih operacijah januarja 2000. Novembra 2000 je brigada odposlala del sestave (\xc5\xa1tab, \xc5\xa1tabna \xc4\x8deta in pehotni bataljon), da sodeluje v UNMEE; s te misije se je umaknila maja 2001._NEWLINE_Januarja 2002 je SHIRBRIG ponovna dosegla operativno raven in pripravljenost za takoj\xc5\xa1nje delovanje. Med septembrom in oktobrom 2003 je 20 pripadnikov brigade sodelovalo v misiji UNMIL._NEWLINE_Naslednje misija je bila UNAMIS, ko je brigada odposlala 14 pripadnov, ki so delovali v Sudanu med julijem 2004 in septembrom 2005. Med aprilom in decembrom 2005 je v Sudanu delovala tudi druga misija UNMIS, v kateri je brigada sodelovala s \xc5\xa1tabom in pri\xc5\xa1tabnimi enotami._NEWLINE_30. junija 2009 je brigada prenehala delovati.'